CELEX: 32015L1139
Language: sk
Date: 2015-07-13 00:00:00
Title: Smernica Komisie (EÚ) 2015/1139 z 13. júla 2015, ktorou sa mení smernica 2012/9/EÚ, pokiaľ ide o dátum jej transpozície a termín ukončenia prechodného obdobia (Text s významom pre EHP)

14.7.2015   
            
            
               SK
            
            
               Úradný vestník Európskej únie
            
            
               L 185/15
            
         SMERNICA KOMISIE (EÚ) 2015/1139
   z 13. júla 2015,
   ktorou sa mení smernica 2012/9/EÚ, pokiaľ ide o dátum jej transpozície a termín ukončenia prechodného obdobia
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2001/37/ES z 5. júna 2001 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových výrobkov (1), a najmä na jej článok 9 ods. 2,
   keďže:
   
               (1)
            
            
               V prílohe I k smernici Komisie 2001/37/ES je uvedený zoznam dodatočných zdravotných výstrah, ktoré sa majú používať na jednotlivých baleniach tabakových výrobkov, ako sa stanovuje v článku 5 ods. 2 písm. b) uvedenej smernice, ktorú nahradila smernica Komisie 2012/9/EÚ (2). V článku 2 smernice 2012/9/EÚ zmenenej smernicou 2014/39/EÚ (3) sa uvádza 28. marec 2016 ako termín jej transpozície členskými štátmi a 28. marec 2018 ako dátum ukončenia prechodného obdobia stanoveného v článku 3 uvedenej smernice.
            
         
               (2)
            
            
               V smernici Európskeho parlamentu a Rady 2014/40/EÚ (4), ktorou sa s účinnosťou od 20. mája 2016 zrušuje smernica 2001/37/ES, sa uvádza, že na každom jednotkovom balení, ako aj na každom vonkajšom obale tabakových výrobkov na fajčenie musia byť uvedené kombinované zdravotné varovania, ktoré obsahujú jedno z textových varovaní uvedených v prílohe I k smernici 2014/40/EÚ a zodpovedajúcu farebnú fotografiu z obrázkovej knižnice v prílohe II k danej smernici. Textové varovania v prílohe I k smernici 2014/40/EÚ sú rovnaké ako tie, ktoré sa stanovujú prílohou I k smernici 2001/37/ES, zmenenej smernicou 2012/9/EÚ. V článku 29 smernice 2014/40/EÚ sa ako termín transpozície smernice členskými štátmi stanovuje 20. máj 2016 a v článku 30 smernice 2014/40/EÚ sa ako koniec prechodného obdobia stanovuje 20. máj 2017.
            
         
               (3)
            
            
               Je vhodné predĺžiť lehotu na transpozíciu smernice 2012/9/EÚ z 28. marca 2016 na 20. mája 2016, aby bolo možné zosúladiť termíny transpozície v prípade nových textových varovaní, ktoré sú stanovené v uvedenej smernici, a nových kombinovaných varovaní, ktoré zavádza smernica 2014/40/EÚ. Takisto je potrebné zosúladiť prechodné obdobie stanovené v smernici 2012/9/EÚ s prechodným obdobím stanoveným v smernici 2014/40/EÚ.
            
         
               (4)
            
            
               Opatrenia stanovené v tejto smernici sú v súlade so stanoviskom výboru zriadeného článkom 10 ods. 1 smernice 2001/37/ES,
            
         PRIJALA TÚTO SMERNICU:
   Článok 1
   Smernica 2012/9/EÚ sa mení takto:
   
               1.
            
            
               V článku 2 ods. 1 sa dátum „28. marca 2016“ nahrádza dátumom „20. mája 2016“.
            
         
               2.
            
            
               V článku 3 sa dátum „28. marca 2018“ nahrádza dátumom „20. mája 2017“.
            
         Článok 2
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 3
   Táto smernica je určená členským štátom.
   
      V Bruseli 13. júla 2015
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 194, 18.7.2001, s. 26.
   
      (2)  Smernica Komisie 2012/9/EÚ zo 7. marca 2012, ktorou sa mení a dopĺňa príloha I k smernici Európskeho parlamentu a Rady 2001/37/ES o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových výrobkov (Ú. v. EÚ L 69, 8.3.2012, s. 15).
   
      (3)  Smernica Komisie 2014/39/EÚ z 12. marca 2014, ktorou sa mení smernica 2012/9/EÚ, pokiaľ ide o dátum jej transpozície a lehotu na ukončenie prechodného obdobia (Ú. v. EÚ L 73, 13.3.2014, s. 3).
   
      (4)  Smernica Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (Ú. v. EÚ L 127, 29.4.2014, s. 1).